T1537.15
Exported from Holy-Writings.com on 2026-06-22 - 1 clipping

阿毘達磨法蘊足論尊者大目乾連造三藏法師玄奘奉　詔譯(15)

15 覺支品覺支品第十五之一

一時薄伽梵在室羅筏，住逝多林給孤獨園。

時有苾芻來詣佛所，到已頂禮世尊雙足，却住一面而白佛言：

「世尊嘗說覺支。

覺支此言何義？」

世尊告曰：

「此覺支言，顯七覺支。

何等為七？

謂念覺支、擇法覺支、精進覺支、喜覺支、輕安覺支、定覺支、捨覺支。

如是覺支，漸次而起、漸次而得，脩令圓滿。」

時彼苾芻復白佛言：

「云何覺支漸次而起、漸次而得，脩令圓滿？」

佛告苾芻：

「若有於身住循身觀，安住正念、遠離愚癡，爾時便起念覺支。

得念覺支，脩令圓滿。

彼由此念，於法簡擇、極簡擇、遍尋思、遍伺察、審諦伺察，爾時便起擇法覺支。

得擇法覺支，脩令圓滿。

彼由擇法發勤精進，心不下劣，爾時便起精進覺支。

得精進覺支，脩令圓滿。

彼由精進發生勝喜，遠離愛味，爾時便起喜覺支。

得喜覺支，脩令圓滿。

彼由此喜身心輕安，遠離麁重，爾時便起輕安覺支。

得輕安覺支，脩令圓滿。

彼由輕安便受快樂，樂故心定，爾時便起定覺支。

得定覺支，脩令圓滿。

彼由心定能滅貪憂，住增上捨，爾時便起捨覺支。

得捨覺支，脩令圓滿。

於受、心、法住循受心法觀，廣說亦爾。

如是覺支，漸次而起、漸次而得，脩令圓滿。」

云何念覺支？

謂世尊說：

若聖弟子，於此內身住循身觀，若具正勤正知正念，除世貪憂。

於彼外身住循身觀，若具正勤正知正念，除世貪憂。

於內外身住循身觀，若具正勤正知正念，除世貪憂。

於內外俱受、心、法三，廣說亦爾。

脩習如是四念住時，所有無漏作意相應諸念隨念、專念憶念、不忘不失、不遺不漏、不失法性、心明記性，總名為念，亦名念根、亦名念力、亦名念覺支、亦名正念，是聖出世無漏無取道隨行道俱有道隨轉，能正盡苦、作苦邊際。

諸有學者如所見諸行思惟觀察令至究竟，於諸行中深見過患、於永涅槃深見功德。

若阿羅漢，如解脫心，思惟觀察令至究竟，所有無漏作意相應諸念隨念乃至心明記性，是名念覺支。

云何擇法覺支？

謂世尊說：

若聖弟子能如實知善不善法、有罪無罪法、應脩不應脩法、下劣勝妙法、黑白法、有敵對法、緣生法。

能如實知善不善法者，云何善法？

謂善身語業、善心心所法、善心不相應行及擇滅，是名善法。

云何不善法？

謂不善身語業、不善心心所法、不善心不相應行，是名不善法。

彼於如是善不善法，以如實正慧簡擇、極簡擇、遍尋思、遍伺察、審諦伺察，是名能如實知善不善法。

能如實知有罪無罪法者，云何有罪法？

謂三惡行、三不善根、十不善業道，是名有罪法。

云何無罪法？

謂三妙行、三善根、十善業道，是名無罪法。

彼於如是有罪無罪法，以如實正慧簡擇、極簡擇、遍尋思、遍伺察、審諦伺察，是名能如實知有罪無罪法。

能如實知應脩不應脩法者，云何應脩法？

謂三妙行、三善根、十善業道、親近善士、聽聞正法、如理作意、法隨法行、恭敬聽聞、密護根門、飲食知量、初夜後夜曾不睡眠勤脩諸善，是名應脩法。

復次四念住、四正勝、四神足、五根、五力、七等覺支、八支聖道、四正行、四法迹、奢摩他、毘鉢舍那，亦名應脩法。

云何不應脩法？

謂三惡行、三不善根、十不善業道、親近不善士、聽聞不正法、不如理作意、行非法行、不恭敬聽、不恭敬問、不密護根門、飲食不知量、初夜後夜常習睡眠不勤脩善，是名不應脩法。

彼於如是應脩不應脩法，以如實正慧簡擇、極簡擇、遍尋思、遍伺察、審諦伺察，是名能如實知應脩不應脩法。

能如實知下劣勝妙法者，云何下劣法，謂不善法及有覆無記，是名下劣法。

云何勝妙法？

謂諸善法及無覆無記，是名勝妙法。

彼於如是下劣勝妙法，以如實正慧簡擇、極簡擇、遍尋思、遍伺察、審諦伺察，是名能如實知下劣勝妙法。

能如實知黑白法者，云何黑白法？

謂不善法名黑、善法名白，有罪法名黑、無罪法名白，不應脩法名黑、應脩法名白，下劣法名黑、勝妙法名白，是名黑白法。

彼於如是黑白法，以如實正慧簡擇、極簡擇、遍尋思、遍伺察、審諦伺察，是名能如實知黑白法。

能如實知有敵對法者，云何有敵對法？

謂貪無貪互相敵對、瞋無瞋互相敵對、癡無癡互相敵對，是名有敵對法。

彼於如是有敵對法，以如實正慧簡擇、極簡擇、遍尋思、遍伺察、審諦伺察，是名能如實知有敵對法。

能如實知緣生法者，云何緣生法？

謂緣起法及緣已生法，總名緣生法。

彼於如是緣生法，以如實正慧簡擇、極簡擇、遍尋思、遍伺察、審諦伺察，是名能如實知緣生法。

彼如實知善不善法，廣說乃至緣生法時，所有無漏作意相應，於法簡擇、極簡擇、最極簡擇、解了等了近了、機黠通達、審察聰叡、覺明慧行、毘鉢舍那，總名為慧，亦名慧根、亦名慧力、亦名擇法覺支、亦名正見，是聖出世無漏無取道隨行道俱有道隨轉，能正盡苦、作苦邊際。

諸有學者如所見諸行，思惟觀察令至究竟，於諸行中深見過患，於永涅槃深見功德。

若阿羅漢、如解脫心，思惟觀察令至究竟，所有無漏作意相應，於法簡擇乃至毘鉢舍那，是名擇法覺支。

云何精進覺支？

謂世尊說：

若聖弟子，為令已生惡不善法斷故，起欲發勤精進策心持心。

為令未生惡不善法不生故，起欲發勤精進策心持心。

為令未生善法生故，起欲發勤精進策心持心。

為令已生善法堅住不忘脩滿倍增廣大智作證故，起欲發勤精進策心持心。

彼脩如是四正勝時，所有無漏作意相應諸勤精進勇健勢猛熾盛難制勵意不息，總名精進，亦名精進根、亦名精進力、亦名精進覺支、亦名正勤，是聖出世無漏無取道隨行道俱有道隨轉，能正盡苦、作苦邊際。

諸有學者如所見諸行，思惟觀察令至究竟，於諸行中深見過患，於永涅槃深見功德。

若阿羅漢、如解脫心，思惟觀察令至究竟，所有無漏作意相應諸勤精進乃至勵意不息，是名精進覺支。

云何喜覺支，謂世尊說：

大名當知！若聖弟子以如是相隨念諸佛，謂此世尊，是如來、阿羅漢、正等覺、明行圓滿、善逝、世間解、無上丈夫、調御士、天人師、佛、薄伽梵。

彼聖弟子以如是相隨念佛時，貪不纏心、瞋不纏心、癡不纏心，於如來所其心正直。

心正直故，得義威勢、得法威勢，於如來所能引起欣，欣故生喜心，喜故身安，身安故受樂，樂故心定，心定故於不平等諸有情類得住平等，於有惱害諸有情類住無惱害，得預法流。

於諸佛所脩隨念故，乃至能證究竟涅槃。

復次大名！若聖弟子以如是相隨念正法，謂佛正法，善說、現見、無熱、應時、引導、近觀、智者內證。

彼聖弟子以如是相隨念法時，貪不纏心、瞋不纏心、癡不纏心，於正法所其心正直，心正直故得義威勢，得法威勢於正法所能引起欣欣故生喜心，喜故身安，身安故受樂，樂故心定，心定故於不平等諸有情類得住平等，於有惱害諸有情類住無惱害，得預法流。

於正法所脩隨念故，乃至能證究竟涅槃。

復次大名！若聖弟子以如是相隨念僧伽，謂佛弟子具足妙行、質直行、如理行、法隨法行、和敬行、隨法行。

又佛弟子有預流向、有預流果、有一來向、有一來果、有不還向、有不還果、有阿羅漢向、有阿羅漢果，如是總有四雙八隻補特伽羅。

如是僧伽，戒具足、定具足、慧具足、解脫具足、解脫智見具足，應請、應屈、應恭敬，無上福田世所應供。

彼聖弟子以如是相隨念僧時，貪不纏心、瞋不纏心、癡不纏心，於僧伽所其心正直，心正直故得義威勢、得法威勢，於僧伽所能引起欣，欣故生喜，心喜故身安，身安故受樂，樂故心定，心定故於不平等諸有情類得住平等，於有惱害諸有情類住無惱害，得預法流。

於僧伽所脩隨念故，乃至能證究竟涅槃。

復次大名！若聖弟子以如是相隨念自戒，謂我淨戒不缺、不穿、不雜、不穢、堪受供養、無隱昧、善究竟、善受持、智者稱讚常無譏毀。

彼聖弟子以如是相隨念自戒時，貪不纏心、瞋不纏心、癡不纏心，於自戒所其心正直，心正直故得義威勢、得法威勢，於自戒所能引起欣，欣故生喜，心喜故身安，身安故受樂，樂故心定，心定故於不平等諸有情類得住平等，於有惱害諸有情類住無惱害，得預法流。

於自戒所脩隨念故，乃至能證究竟涅槃。

復次大名！若聖弟子以如是相隨念自施，謂我今者善得勝利，雖居無量慳垢所纏眾生眾中，而心遠離一切慳垢能行惠施，雖處居家而能不著一切財寶舒手布施、作大祠祀、供養福田、惠捨具足、樂等分布。

彼聖弟子以如是相隨念自施時，貪不纏心、瞋不纏心、癡不纏心，於自施所其心正直，心正直故得義威勢、得法威勢，於自施所能引起欣，欣故生喜，心喜故身安，身安故受樂，樂故心定，心定故於不平等諸有情類得住平等，於有惱害諸有情類住無惱害，得預法流。

於自施所脩隨念故，乃至能證究竟涅槃。

復次大名！若聖弟子以如是相隨念諸天，謂有四大王眾天、三十三天、夜摩天、覩史多天、樂變化天、他化自在天。

如是諸天，成就信故、戒故、聞故、捨故、慧故，從此處沒生彼天中受諸快樂。

我亦有信、戒、聞、捨、慧，亦當生彼，與諸天眾同受快樂。

彼聖弟子以如是相隨念天時，貪不纏心、瞋不纏心、癡不纏心，於諸天所其心正直，心正直故得義威勢、得法威勢，於諸天所能引起欣，欣故生喜，心喜故身安，身安故受樂，樂故心定，心定故於不平等諸有情類得住平等，於有惱害諸有情類住無惱害，得預法流。

於諸天所脩隨念故，乃至能證究竟涅槃。

彼脩如是六隨念時，所有無漏作意相應心欣極欣現前極欣、欣性欣類、適意悅意、喜性喜類、樂和合不別離、歡欣悅預、有堪任性、踊躍踊躍性、歡喜歡喜性，總名為喜，亦名喜覺支，是聖出世無漏無取道隨行道俱有道隨轉，能正盡苦、住苦邊際。

諸有學者如所見諸行，思惟觀察令至究竟，於諸行中深見過患，於永涅槃深見功德。

若阿羅漢、如解脫心，思惟觀察令至究竟，所有無漏作意相應心欣極欣乃至歡喜歡喜性，是名喜覺支。

覺支品第十五之餘云何輕安覺支？

謂世尊說：

慶喜當知，入初靜慮時語言靜息，由此為緣，餘法亦靜息，此名第一順輕安相。

入第二靜慮時尋伺靜息，由此為緣，餘法亦靜息，此名第二順輕安相。

入第三靜慮時諸喜靜息，由此為緣，餘法靜息，此名第三順輕安相。

入第四靜慮時入出息靜息，由此為緣，餘法亦靜息，此名第四順輕安相。

入滅想受定時想受靜息，由此為緣，餘法亦靜息，此名第五順輕安相。

慶喜當知，復有第六上妙輕安，是勝是最勝、是上是無上，如是輕安最上最妙，無餘輕安能過此者。

此復是何？

謂心從貪離染解脫及從瞋癡離染解脫，此名第六順輕安相。

思惟此相所有無漏作意相應諸身輕安、心輕安、輕安性、輕安類，總名輕安，亦名輕安覺支，是聖出世無漏無取道隨行道俱有道隨轉，能正盡苦、作苦邊際。

諸有學者如所見諸行，思惟觀察令至究竟，於諸行中深見過患，於永涅槃深見功德。

若阿羅漢、如解脫心，思惟觀察令至究竟，所有無漏作意相應諸身輕安、心輕安、輕安性、輕安類，是名輕安覺支。

云何定覺支？

謂世尊說：

苾芻當知，我說依初靜慮能盡諸漏，如是我說依第二第三第四靜慮、空無邊處、識無邊處、無所有處，能盡諸漏。

苾芻當知我依何故作如是說，依初靜慮能盡諸漏。

謂有苾芻，先由如是諸行相狀，離欲惡不善法，有尋有伺，離生喜樂，初靜慮具足住。

彼不思惟如是諸行相狀，但思惟彼所得所趣色受想行識，謂此諸法如病如癰、如箭惱害、無常苦空非我。

彼於此法深心厭患、怖畏遮止，然後攝心置甘露界。

思惟此界寂靜微妙，捨一切依愛盡離染，永滅涅槃。

如善射師或彼弟子，先學近射泥團草人，後能遠射大堅固物亦令破壞。

苾芻亦爾，先由如是諸行相狀，離欲惡不善法，有尋有伺，離生喜樂，初靜慮具足住。

彼不思惟如是諸行相狀，但思惟彼所得所趣色受想行識，謂此諸法如病如癰、如箭惱害、無常苦空非我。

彼於此法深心厭患、怖畏遮止，然後攝心置甘露界，思惟此界寂靜微妙，捨一切依愛盡離染，永滅涅槃。

彼如是知如是見故，便從欲漏心得解脫，亦從有漏及無明漏心得解脫。

既解脫已，能自知見我得解脫：

我生已盡、梵行已立、所作已辦、不受後有。

我依此故作如是說，依初靜慮能盡諸漏。

如說依初靜慮能盡諸漏，說依第二第三第四靜慮、空無邊處、識無邊處、無所有處能盡諸漏。

隨所應亦爾，謂第二靜慮應作是說。

復有苾芻，先由如是諸行相狀，尋伺寂靜，內等淨心一趣性，無尋無伺，定生喜樂，第二靜慮具足住。

彼不思惟如是諸行相狀，乃至廣說。

乃至無所有處，應作是說，復有苾芻先由如是諸行相狀，超一切種識無邊處，入無所有無所有處具足住。

彼不思惟如是諸行相狀，但思惟彼所得所趣受想行識，乃至廣說。

苾芻當知，乃至想定能辦如是所應作事，復有非想非非想處及滅盡定。

我說於彼脩定苾芻，應數入出。

彼脩如是七依定時，所有無漏作意相應心住等住乃至心一境性，總名為定，亦名定根、亦名定力、亦名定覺支、亦名正定，是聖出世無漏無取道隨行道俱有道隨轉，能正盡苦、作苦邊際。

諸有學者如所見諸行，思惟觀察令至究竟，於諸行中深見過患，於永涅槃深見功德。

若阿羅漢、如解脫心，思惟觀察令至究竟，所有無漏作意相應心住等住乃至心一境性，是名定覺支。

云何捨覺支？

謂有苾芻思惟斷界、離界、滅界，由此發起心平等性、心正直性、心無警覺寂靜住性。

彼作是念：

「我今應於順貪順瞋順癡諸法離貪瞋癡。」

由此發起心平等性、心正直性、心無警覺寂靜住性，復作是念：

「我今應於貪瞋癡法心不攝受。」

由此發起心平等性、心正直性、心無警覺寂靜住性。

彼審思惟六順捨法所有無漏作意相應心平等性、心正直性、心無警覺寂靜住性，總名為捨，亦名捨覺支，是聖出世無漏無取道隨行道俱有道隨轉，能正盡苦、作苦邊際。

諸有學者如所見諸行，思惟觀察令至究竟，於諸行中深見過患，於永涅槃深見功德。

若阿羅漢、如解脫心，思惟觀察令至究竟，所有無漏作意相應心平等性、心正直性、心無警覺寂靜住性，是名捨覺支。
-- T1537.15 — Taisho Tipitaka (CC0-1.0)